b'\n_START_ARTICLE_\nMoselle\n_START_SECTION_\nZgodovina\n_START_PARAGRAPH_\nDepartma je bil ustanovljen v \xc4\x8dasu francoske revolucije 4. marca 1790 na tleh predhodne zgodovinske pokrajine Lorene. Leta 1793 so bile po zavzetju s strani revolucionarne francoske vojske v departma vklju\xc4\x8dene enklave Svetorimskega cesarstva Manderen, Lixing-l\xc3\xa8s-Rouhling, Momerstroff in Cr\xc3\xa9hange (Kriechingen). Z mirovnim sporazumom v Parizu 1814, ki je sledil porazu Napoleona, se je departma moral odpovedati manj\xc5\xa1emu ozemlju v okolici Tholeya in Sierck-les-Bains v korist Avstrije, vendar pa pridobil nekdanji departma Sarre vklju\xc4\x8dno z mesti Lebach, Saarbr\xc3\xbccken in bli\xc5\xbenjim premogovnim bazenom._NEWLINE_S povratkom Napoleona in njegovim dokon\xc4\x8dnim porazom v bitki pri Waterlooju se je ozemlje Moselle po Dunajskem kongresu 1815 precej zmanj\xc5\xa1alo. Moselle je izgubil ju\xc5\xbeni del departmaja Sarre, s Saarbr\xc3\xbccknom, prav tako Rehlingen in strate\xc5\xa1ko pomembni Saarlouis; le-ti so bil priklju\xc4\x8deni Prusiji._NEWLINE_Meje departmaja se po letu 1815 niso spreminjale vse do francoskega poraza v vojni s Prusijo 1871, ko je bil skoraj celoten departma skupaj z Alzacijo in deli departmajev Meurthe ter Vosges s Frankfurtskim mirovnim sporazumom priklju\xc4\x8den Nem\xc5\xa1kemu cesarstvu. V Franciji je tako ostal le najzahodnej\xc5\xa1i del, to je ozemlje Brieya in Longwyja, ki se je zdru\xc5\xbeil s sosednjim Meurthe. Tako je nastal departma Meurthe-et-Moselle z glavnim mestom Nancy._NEWLINE_Leta 1919, s francosko zmago v prvi svetovni vojni in Versaillskim mirom, se je ozemlje Alzacije in Lorene vrnilo Franciji. Departma Meurthe-et-Moselle je ostal nedotaknjen, medtem ko je na ozemlju do tedaj aneksiranih Moselle in Meurthe nastal novi departma Moselle. Ob izgubi Brieya je pridobil ozemlje Ch\xc3\xa2teau-Salinsa in Sarrebourga, ki sta bila do 1871 v departmaju Meurthe._NEWLINE_Med drugo svetovno vojno je departma postal ob premirju 22. junija 1940 del Gau Westmarka. Po zavezni\xc5\xa1ki invaziji in kasnej\xc5\xa1emu zavzetju pokrajine s strani ameri\xc5\xa1kih \xc4\x8det leta 1944 pa je bil departma ponovno vzpostavljen v enakem obsegu kot leta 1919.'